
	Образецът на консултационен документ влиза в сила от 01 януари 2021 г.



	КОНСУЛТАЦИОНЕН ДОКУМЕНТ

	1. ОСНОВНА ИНФОРМАЦИЯ ЗА КОНСУЛТАЦИЯТА

	1.1.
	Въведение:
Съгласно Наредбата за държавните изисквания за придобиване на висше образование на образователно-квалификационна степен „бакалавър“ в професионално направление „Военно дело“ по специалностите от регулираната професия „Офицер за тактическо ниво на управление“ /обн. ДВ. бр. 68 от 2012 г., изм. ДВ, бр. 9 от 2018 г./, висше образование по специалности от регулираната професия „Офицер за тактическо ниво на управление“ се придобива чрез обучение на курсанти в редовна форма на обучение и на войници/матроси, сержанти/старшини и офицерски кандидати в задочна форма на обучение във висшите военни училища, които отговарят на изискванията на Закона за висшето образование и на Закона за отбраната и въоръжените сили на Република България (ЗОВСРБ).
В ЗОВСРБ се урежда задължението на курсантите да изпълняват военна служба за срок не по-кратък от 10 години, след завършване на обучението им във висшите военни училища. Това задължение обаче не се отнася за военнослужещите, придобили образователно-квалификационна степен „бакалавър“ в професионално направление „Военно дело“ по специалности от регулираната професия „Офицер за тактическо ниво на управление“ в задочна форма на обучение /чл. 142, ал. 5/.
С оглед унифициране на задължението към курсантите за изпълнение на военна служба в срок от 10 години след завършване на обучение във висшите военни училища е необходимо в чл. 142, ал. 5 от ЗОВСРБ да се включат и военнослужещите, придобили образователно-квалификационна степен „бакалавър“ в професионално направление „Военно дело“ по специалности от регулираната професия „Офицер за тактическо ниво на управление“ в задочна форма, предвид еднаквостта в степента и нивото на придобитото от тях.

	1.2.
	Цели на консултацията:
· да се запознаят заинтересованите страни с предложението, като им бъде предоставена възможност да изразят становищата си;
· предложенията, изпратени от заинтересованите страни ще бъдат разгледани, обсъдени и взети предвид при съставяне на законопроекта;
· анализът и обобщението на становищата, изразени по време на консултациите, ще позволят да бъде извършена по-всеобхватна и пълна оценка на въздействието на проекта на закона.
Съпътстващи цели на консултацията:
· получаване на мнения и становища от заинтересованите страни за обхвата и същността на проекта на закон;
· получаване на предложения за по-ефективно постигане на целите на проекта на закон;
· идентифициране на допълнителни възможности, алтернативни на предложенията;
· оценка на въздействието на проекта на закон.

	1.3.
	Консултационен процес:
[bookmark: _GoBack]Срокът на консултацията е в периода 06.12 до 18.12.2022 г. Консултационният документ е публикуван на Портала за обществени консултации на Министерския съвет. В рамките на консултацията заинтересованите страни могат да изразят своето мнение и да направят своите предложения в контекста на целите на правителствената политика в тази област. Всички заинтересовани страни могат да направят коментари и предложения по следните начини: 
- Портала за обществени консултации: изисква регистрация.

Обратна връзка: 
След приключването на обществената консултация всички предложения ще бъдат обобщени и отразени в таблица към проекта на цялостна предварителна оценка на въздействието, която ще бъде публикувана за обществено обсъждане на Портала за обществени консултации заедно с проекта на закон. В становищата си заинтересованите страни следва да посочат кое заинтересовано лице представляват. Тази информация е необходима, за да може след получаване на становищата и препоръките, да се анализира правилно въздействието на предложението върху съответната група заинтересовани страни.

	1.4.
	Относими документи и нормативни актове:
Закон за отбраната и въоръжените сили на Република България

	2. ОПИСАНИЕ НА ПРЕДЛОЖЕНИЕТО
С предложението се въвеждат единни условия към курсантите и военнослужещите, обучаващи се в задочна форма във висшите военни училища по специалности от професионално направление „Военно дело“, да изпълняват военна служба за определен период, след завършване на обучението с оглед упражняване на регулираната професията „Офицер за тактическо ниво на управление“.

	3. ВЪПРОСИ ЗА ОБСЪЖДАНЕ
· Считате ли, че е целесъобразно въвеждането на единни условия за изпълнение на военна служба за курсантите и военнослужещите, обучаващи се в задочна форма във висшите военни училища?
· Какви ще са последствията от предвижданата промяна?
· Ще се повиши ли интереса от страна на военнослужещите за обучение в задочна форма във висшите военни училища специалностите от професионално направление „Военно дело“?

	4. ДОКУМЕНТИ, СЪПЪТСТВАЩИ КОНСУЛТАЦИЯТА
Проект на Закон за изменение и допълнение на Закона за отбраната и въоръжените сили на Република България.
Правилник за прилагане на Закона за отбраната и въоръжените сили на Република България

